
Parlamentul  României

Camera Deputaţilor

Comisia pentru muncă şi protecţie socială

Nr.27/679/08 februarie 2007
RAPORT 

asupra propunerii legislative pentru modificarea şi completarea Legii nr.189/2000 privind aprobarea Ordonanţei Guvernului nr.105/1999 pentru modificarea şi completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările ulterioare

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Legii nr.189/2000 privind aprobarea Ordonanţei Guvernului nr.105/1999 pentru modificarea şi completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările ulterioare, trimisă cu adresa nr. Pl.x 924 din 4 decembrie 2006.
La întocmirea prezentului raport Comisia a avut în vedere: 

· avizul favorabil al Consiliului Legislativ (nr.784/05.06.2006)

· avizul negativ al Consiliului Economic şi Social (nr.1337/15.05.2006)

· avizul negativ al Comisiei juridice, de disciplină şi imunităţi (nr.31/1458/13.12.2006)

· avizul favorabil al Comisiei pentru drepturile omului, culte şi problemele minorităţilor naţionale (nr.25/1002/07.02.2007)

· punctul de vedere negativ al Guvernului (nr.1920/21.06.2006).

Propunerea legislativă are ca obiect de reglementare extinderea aplicării prevederilor Ordonanţei Guvernului nr.105/1999 şi asupra categoriilor de persoane deportate în altă localitate sau în străinătate, precum şi a celor care s-au născut în familiile persoanelor refugiate, expulzate, strămutate ori deportate în altă localitate sau în fostele teritorii româneşti.
Comisia propune Plenului Camerei Deputaţilor respingerea iniţiativei legislative din următoarele considerente:

a) din titlul şi cuprinsul iniţiativei legislative nu rezultă cu claritate ce act normativ se propune a fi modificat. Astfel, Decretul-lege nr.118/1990 are ca beneficiari persoane persecutate, din motive politice de dictatura instaurată cu începere de la 1 martie 1945.
Măsurile abuzive (expulzările, deportările, strămutările în altă localitate sau în fostele teritorii româneşti, în perioada 6 septembrie 1940 – 6 martie 1945) exercitate asupra unor categorii de persoane pe criteriul rasei, naţionalităţii, originii etnice, religiei sau pe criteriul de limbă, fac obiectul ordonanţei Guvernului nr.105/1999.

Prin urmare, cele două acte normative menţionate reglementează situaţii şi fapte care se situează în timp în perioade diferite şi care corespund, din punct de vedere istoric, evenimentelor din acele perioade. Perioada de referinţă pentru aplicarea Decretului-lege nr.118/1990 este cuprinsă între 6 martie 1945 – 22 decembrie 1989, iar pentru persecuţiile pe criterii etnice intervalul de referinţă este cuprins între 6 septembrie 1940 – 6 martie 1945.

b) întrucât propunerea din iniţiativa legislativă determină influenţe financiare suplimentare asupra bugetului general consolidat, iniţiatorii trebuie să prevadă şi mijloacele necesare pentru acoperirea majorării cheltuielilor aprobate prin buget, aşa cum stipulează art.15 alin.(1) din Legea nr.500/2002 privind finanţele publice, cu modificările şi completările ulterioare. Întrucât nu sunt prevăzute sursele de finanţare, se încalcă şi art.138 alin.(5) din Constituţia României.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în data de 7 februarie 2007, au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Solidarităţii Sociale şi Familiei:

· d-l Cătălin Dănilă – Secretar de Stat 

· d-na Georgeta Bratu - Director

· d-na Cecilia Sebe – Consilier.

4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Propunerea legislativă a fost respinsă de Senat în şedinţa din 29 noiembrie 2006.

6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 

